A jövő héttől csak elektronikus formában érhető el a hetilap.

Váratlan bejelentést tett a Heti Válasz: csütörtökön jelenik meg utoljára nyomtatásban a lap. A cégnél csődeljárás indult. A főszerkesztő, Borókai Gábor "Korszakzárás a Heti Válasznál" című vezércikkel búcsúzik.

Borókai azt írta, a múlt héten visszakoztak Amerikából, egy magyar gyökerű, republikánus üzletember mondott le a választások után eladósorba került Heti Válasz megvásárlásáról. A befektető azért állt el a vásárlástól, mert rájött, a kormányzati bojkottal veszteségessé tett lap nem lesz nyereséges.

"A kétharmados erő ugyanis nyilvánvalóvá tette, hogy a kívánt környezetet nem adja meg akárkiknek."

Itthoni vállalkozásokkal is tárgyaltak az amerikai befektető előtt, de ők is elálltak az üzlettől.

"A régi tulajdonos már nem tudott/akart finanszírozni bennünket, az új meg nem érkezhetett meg. Így a kiadó csődeljárást kezdeményezett a tulajdonosoknál, hogy legyen idő a gazdasági helyzet rendezésére. A lap ezért – a helyzet rendeződéséig – június 7-én jelenik meg utoljára nyomtatásban."

Innentől csak digitális formában lehet elérni a lapot. Borókai nem nevezte meg, de a régi tulajdonos Simicska Lajos, aki a választás után két nappal jelentette be a Magyar Nemzet és a Lánchíd Rádió megszüntetését, a HírTV-nél leépítéseket jelentettek be, a Heti Válasznak pedig befektetőt kerestek.